10 เทรนด์หลักของโลกการเงินในอนาคต
ทุกวันนี้ กระแสโลกออนไลน์และบทบาทของนิวมีเดียได้สร้างการเปลี่ยนแปลงด้านพฤติกรรมและทัศนคติของผู้บริโภคในการทำธุรกรรมทางการเงินอย่างสิ้นเชิง
17 ต.ค. 2555

โดย...ชาติชาย พยุหนาวีชัย
ทุกวันนี้ กระแสโลกออนไลน์และบทบาทของนิวมีเดียได้สร้างการเปลี่ยนแปลงด้านพฤติกรรมและทัศนคติของผู้บริโภคในการทำธุรกรรมทางการเงินอย่างสิ้นเชิง โดยเฉพาะอย่างยิ่งความล้ำสมัยของเทคโนโลยีในการชำระเงิน การสร้างประสบการณ์ร่วมแบบในเวลาและสถานที่จริงตามไลฟ์สไตล์ของคนยุคใหม่ และวัฒนธรรมการแชร์ประสบการณ์หลังการซื้อให้ผู้อื่นได้รับรู้ในสังคมออนไลน์ หรือ Social Network ซึ่งล้วนเป็นสิ่งที่น่าจับตามองเป็นอย่างมาก
หลายท่านคงเริ่มสังเกตเห็นธนาคารหลายแห่งหันมาทำแคมเปญเพื่อสร้างสรรค์สังคมผ่านรูปแบบเทคโนโลยีที่น่าตื่นตาตื่นใจยิ่งขึ้น เช่น การแบ่งปันประสบการณ์ให้กับผู้อื่นผ่านการซื้อ การเช็กอินเพื่อระดมมวลชนในการสมทบทุนเพื่อบริจาค หรือการทำแคมเปญหาไอเดียใหม่ๆ ในการนำเงินมาช่วยเหลือในระดับชุมชน วันนี้ผมขอใช้พื้นที่ในการแชร์ข้อมูลผลสำรวจเรื่อง 10 เทรนด์หลักของโลกการเงินในอนาคต ซึ่งจัดทำโดยแผนกคอนซูเมอร์ อินไซต์ ของ แมคแคน เวิลด์กรุ๊ป ดังนี้
เทรนด์แรก คือ โทรศัพท์มือถือจะทำหน้าที่เสมือนกระเป๋าเงิน จากการที่ผู้บริโภคเริ่มมีความมั่นใจและคุ้นเคยกับการทำธุรกรรมการเงินผ่านทางออนไลน์ที่หลากหลายรูปแบบมากขึ้น ทำให้โทรศัพท์มือถือเป็นช่องทางใหม่ที่น่าจับตามองมากที่สุด ในอนาคตอันใกล้นี้ ธุรกรรมทางการเงินทั้งหมดจะเกิดขึ้นผ่านโทรศัพท์มือถือ อาทิ เทคโนโลยีที่ใช้มือถือแทนเงิน การบริหารการเงินส่วนบุคคล การใช้เป็นบัตรคูปองส่วนลด ซื้อตั๋ว และเปรียบเทียบราคาสินค้า เป็นต้น
เทรนด์ที่ 2 จุดเปลี่ยนสำคัญสู่การทำธุรกรรมทางการเงินผ่าน Social Media ปัจจุบันถือเป็นหนึ่งในกลยุทธ์สำคัญของเกือบทุกธนาคารในการสื่อสารเพื่อเข้าถึงลูกค้าได้มากยิ่งขึ้น ไม่ว่าจะเป็นการสร้างคอมมิวนิตีภายในกลุ่มลูกค้า การใช้เป็นพื้นที่ให้ลูกค้าได้แสดงและแลกเปลี่ยนความคิดเห็น หรือเพื่อร่วมออกไอเดียและโหวตเพื่อสร้างบริการรูปแบบใหม่ๆ
เทรนด์ที่ 3 มีแค่ชื่อก็สามารถจ่ายเงินได้ ด้วยวิวัฒนาการของเทคโนโลยีในการจ่ายเงินที่ก้าวหน้าขึ้นไปอีกระดับ ส่งผลให้ผู้บริโภคในยุคนี้มีทางเลือกในการใช้จ่ายที่หลากหลาย อีกทั้งยังทันสมัยและสะดวกรวดเร็ว
ดังนั้น การชำระเงินด้วยเงินสดก็จะเริ่มมีให้เห็นน้อยลง เทคโนโลยีที่เริ่มนำมาใช้กันอย่างแพร่หลายแล้ว ได้แก่ การจ่ายเงินแบบระบบสัมผัส การจ่ายเงินผ่านมือถือ อุปกรณ์เสริมแบบพกพาที่สามารถอ่านบัตรเครดิตโดยอาศัยโทรศัพท์มือถือเป็นตัวกลางเทคโนโลยีที่มือถือใช้แทนเงิน และแอพพลิเคชันบนมือถือที่ช่วยให้ชำระเงินง่ายขึ้นโดยอาศัยการถ่ายรูปบิล เป็นต้น
เทรนด์ที่ 4 การแชร์ประสบการณ์การจับจ่ายกลายเป็นส่วนหนึ่งในวิถีชีวิต เช่น การจ่ายเงินทางมือถือพร้อมแชร์สถานที่ของร้านค้าให้คนอื่นรับรู้ หรือการแชร์ประสบการณ์ที่ได้รับจากสินค้าหรือบริการที่จับจ่ายผ่านการร่วมกันซื้อ ในอนาคตการเรียนรู้ความต้องการของผู้บริโภคเหล่านี้จะก่อให้เกิดการนำเสนอสินค้าที่ตรงกับความต้องการเฉพาะของแต่ละบุคคล ในแต่ละเวลา และแต่ละไลฟ์สไตล์ได้มากยิ่งขึ้น
เทรนด์ที่ 5 การทำกิจกรรมลูกค้าสัมพันธ์ผ่าน Location Service ถูกนำมาประยุกต์ใช้ในการสร้างสรรค์สิ่งใหม่ๆ เพื่อสนับสนุนกิจกรรมลูกค้าสัมพันธ์ โดยเน้นเรื่องการสร้างประสบการณ์ในการจับจ่ายที่ดีขึ้นให้กับลูกค้าผ่านทางการมอบส่วนลดหรือข้อเสนอพิเศษโดนใจให้ เมื่อผู้บริโภคอยู่ใกล้บริเวณร้าน หรือการคืนกำไรให้กับลูกค้าประจำที่มาเช็กอิน เป็นต้น
เทรนด์ที่ 6 แอพพลิเคชันที่จะทำให้คุณรวยขึ้น การบริหารการเงินส่วนบุคคลเป็นเรื่องที่อยู่ในความสนใจของผู้บริโภคในปัจจุบัน เพราะผู้คนหันมาใส่ใจหาความรู้เกี่ยวกับการเงินมากขึ้น แอพพลิเคชันบนมือถือจะเป็นเครื่องมือหนึ่งที่เข้ามาช่วยทำให้ชีวิตการเงินของผู้บริโภคมีระบบและควบคุมการใช้จ่ายได้ดีขึ้น
เทรนด์ที่ 7 การธนาคารแบบมีหัวจิตหัวใจ “ต้องดีกว่าแบงก์” คือมาตรฐานใหม่ในการบริการของแบงก์ในศตวรรษที่ 21 ซึ่งธุรกิจธนาคารจะต้องเข้าใจความต้องการของลูกค้าอย่างถ่องแท้และหันมาปรับปรุงการบริการที่มีอยู่ในปัจจุบันอย่างจริงจัง และที่สำคัญที่สุดคือมิติใหม่ของความสัมพันธ์ที่จะต้องปฏิบัติกับลูกค้าเสมือนคน ไม่ใช่แค่เลขบัญชี
เทรนด์ที่ 8 การให้บริการทางการเงินหลากหลายช่องทาง สิ่งที่เราจะได้เห็นมากขึ้นก็คือ แนวคิดการเชื่อมโยงบริการต่างๆ ของแบงก์จะมีความสอดคล้องกัน ไม่ว่าจะผ่านสาขา ผ่าน Call Center ผ่านช่องทางออนไลน์ ทั้งนี้เพื่อช่วยอำนวยความสะดวก แก้ปัญหาให้กับลูกค้าได้ทุกที่ทุกเวลา และสร้างความสัมพันธ์ที่ดีขึ้นกับผู้บริโภคไม่ว่าจะผ่านช่องทางใดก็ตาม
เทรนด์ที่ 9 การทำธุรกรรมทางการเงินเป็นเรื่องน่าสนุกมากขึ้น บางธนาคารได้เริ่มทำสิ่งใหม่ๆ เพื่อสร้างความตื่นเต้นให้กับลูกค้า เช่น การใช้สื่อนอกบ้านที่ให้ผู้บริโภคมีส่วนร่วมได้ หรือการใช้เทคโนโลยีตอบรับการเคลื่อนไหวในการเล่นเกม หรือการออกแบบสาขาบริการให้มีลูกเล่นในด้านเทคโนโลยีเพื่อช่วยสร้างสีสันให้กับธนาคาร
เทรนด์สุดท้าย คือ การร่วมแบ่งปันกับชุมชนด้วยเพียงปลายนิ้ว “การทำดี” ถือเป็นปรัชญาสำคัญในการดำเนินงานธุรกิจทุกๆ ประเภทไม่เว้นแม้แต่ธุรกิจการเงิน จะเห็นได้ว่าโครงการใหม่ๆ ที่ส่งเสริมเรื่องการตอบแทนสังคมจะมุ่งเน้นไปที่การให้ผู้บริโภคมีส่วนร่วมกับการให้ความช่วยเหลือในระดับชุมชน อาทิ การแบ่งปันเล็กๆ น้อยๆ ให้กับผู้อื่นผ่านการซื้อของบางอย่าง หรือการเช็กอินเพื่อสมทบทุนบริจาค เป็นต้น
สุดท้ายนี้ ไม่ว่าจะเป็นเทรนด์เอาต์หรือมาแรง ผมก็ไม่พลาดจะนำมาอัพเดตให้ทุกท่านติดตามแน่นอน แล้วพบกันใหม่เดือนหน้าครับ